**Stea nouă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când cerul cu-nălțimi surâde

Trezindu-și valurile-n stele

Care pulsează tremurânde

Prinse-n avânturile mele

Parcă aș țese-o melodie

Din grămădiri și constelații

Simțindu-mă în veșnicie

Fără de rugi și meditații.

Numai trăiesc și, pur și simplu,

Doar mă preling în astă stare,

Neînsemnat îmi pare timpul

Ce-ncearcă să m-atragă-n zare.

Respir fiindcă se respiră

Neatingând ițe de gânduri

Ce ca și strunele pe liră

Adastă sunete în rânduri.

Mă-nalț căci starea mă înalță

Doar tălpile-mi ating pământul,

Iar eu cu sufletu-n prefață

Timid încerc să văd Cuvântul.

Citind din rază până-n rază

Nu-mi este dat de-al înțelege

Când El întreg mă-mbrățișează

Fără de buchiile-n lege.

Și îl citesc în puls de sânge

Fără obstacole de minte,

Iar fericirea mea îmi plânge

Că tremur ca o stea fierbinte.

Simt înălțarea mea în glorii

Înfășurat în libertate,

Iar mărunțișuri de istorii

Rămân meschine și uitate.

Nici nu m-atinge „cum-se-cade”,

Ființa-mi cântă și nu geme

Ca un Icar care nu cade

Planând ca aripa prin vreme.

Iar steaua mea ce, întristată,

Vedea sfârșitul de putere

Se-nflăcără mai înălțată

Nepricepând nici o cădere.

Victor Bragagiu

victorbragagiu. blogspot. com